תאגיד השידור ישלם רבע מיליון שקל למפיקה ענת אסולין במסגרת פשרה בתביעה על הפרת חוזה
תאגיד השידור הישראלי ישלם למפיקה ענת אסולין 250 אלף שקלים, כך הוסכם במסגרת פשרה אחרי שאסולין תבעה את התאגיד. לפני כשנה הגישו אסולין וחברת ההפקות שלה תביעה בסך למעלה מ-1.3 מיליון שקלים נגד התאגיד בטענה כי זה הזמין מהן סדרת דרמה אך כשנתיים וחצי לאחר מכן נסוג מההסכם ללא נימוק. אסולין טענה, באמצעות עו"ד תמרה דריימן, כי התאגיד פעל באופן עוולתי, כוחני ומקפח כלפי חברת הפקה קטנה שהתמוטטה כלכלית בשל התנהלותו. בתאגיד טענו להגנתם, באמצעות עורכות-הדין טל ליבליך ומיה כץ, כי אסולין וחברת ההפקות שלה "מנסות לגזול כספי ציבור בגין פרויקט שלא עבר אפילו את המשוכה הראשונית שלו". לפי התאגיד, הוא נסוג מההסכם כיוון שאסולין פעלה בעצלתיים והחמיצה דרך קבע את המועדים המוסכמים להגשות חומרים. עוד נטען כי החומר שסופק לא עמד בסטנדרטים מקצועיים המצופים מאנשי מקצוע. לאחרונה הגיעו הצדדים להסכם פשרה לפיו התאגיד ישלם לאסולין רבע מיליון שקלים. 24748-12-21